પ્રાતઃ સ્મરણીય, યોગીરાજ અવધૂત શ્રી સંતરામ મહારાજનાં જ્યાં પાવન પગલાં પડ્યા હતાં એ ભૂમિ નડિયાદ. નડિયાદનું સંતરામ મંદિર અનેકવિધ સામાજિક પ્રવૃત્તિ કરે છે. નડિયાદવાસીઓ સંતરામ મંદિર અને તેની દિવ્યજ્યોતના પ્રકાશપુંજ દ્વારા શ્રેય અને પ્રેયના માર્ગે ચાલી રહ્યા છે. આ મંદિરમાં ઊજવાતા નાના-મોટા ઉત્સવો, ધર્મકથાઓ, સત્સંગ સંમેલનો, પવિત્ર સંત-મહાત્માઓનાં વક્તવ્યો, માઘમેળો, શિક્ષણ-સલાહ, દર્શન-મિલન અને મેડિકલના લાભો સદા સર્વેને મળતા રહે છે. હાલમાં જ લક્ષ્મણદાસજી મહારાજના સાર્ધશતાબ્દી મહોત્સવના ઉપલક્ષ્યમાં ભારતભરમાં સૌપ્રથમ એવી રાષ્ટ્રીય સેવારૂપ ‘શહીદો બોલાવે છે… શહીદકથા’નો ત્રિદિનાત્મક ‘શહાદત-સ્મરણોત્સવ’ 8-9-10 જૂન, 2018ના રોજ ઊજવાઈ ગયો. નડિયાદમાં જાણે દિવ્ય રાષ્ટ્રીય ચેતનાનું ભવ્ય મોજું ફરી વળ્યું. આ શહીદકથાના પ્રેરક અને વિચારક વર્તમાન મહંત પૂ. રામદાસજી મહારાજ રહ્યા છે. આમ પણ પૂ. રામદાસજી મહારાજમાં રાષ્ટ્રભક્તિ અને રાષ્ટ્રસેવાનું રક્ત વહેતું જ રહ્યું છે, જે તેઓનાં પૂર્વકાલીન કાર્યોથી ફલિત થાય છે. ગત વર્ષે ગણેશોત્સવ ઉજવણીમાં પૂ. રામદાસજી મહારાજે યુવાનોને ગણપતિ પૂજન સાથે રાષ્ટ્રવંદના કરવાના સૂચન સાથે સૂત્ર આપ્યું હતું. ‘મેરા જવાન મેરા હીરો’ જે ચરોતરમાં ગાજતું થઈ ગયું હતું.